Solna vald

Solna on vald Rootsis Stockholmi läänis ja Upplandi maakonnas.
Vald moodustati 1971. aasta Rootsi haldusreformi käigus Solna linna reorganiseerimisel. Linnaga uusi alasid ei liidetud. Vald nimetab end Solna linnaks.
Valdav osa valla elanikest (2005. aasta andmetel 99,7%) elab Stockholmis kui asulas.
Solna vald piirneb Stockholmi valla, Sundbybergi valla, Sollentuna valla ja Danderydi vallaga.
Valla pindala on 19,37 km² (288. koht Rootsi 290 valla seas), koos veealadega 21,11 km².
Elanike arv oli 62 139 (seisuga 31. märts 2007). Elanike arvu poolest on ta Rootsi 290 valla seas 30. kohal. Rahvastiku tihedus on 3171 in/km².
Vallakood on 0184.
Solna vald kuulub Solna kohtupiirkonda.
Suuremad tööandjad on Karolinska Ülikoolihaigla ja Karolinska Instituut.
Tuntud vaatamisväärsused on Råsunda linnaosas asuv vana filmistuudio Filmstaden, mis on nüüd ümber ehitatud kinoks, ja Koppartälten Haga pargis.
Solnas on Karlbergi loss, Ulriksdali loss ja Haga park.
Solnas on spordiklubi AIK, korvpalliklubi Solna Vikings ja jalgpallistaadion Friends Arena.
Kaubanduskeskus Solna Centrum, kuhu Stockholmi metroo jõudis 1975, valmis 1965 ning ehitati 1986–1990 ümber klaasiga kaetud mitmekorruseliseks galeriiks. Muus osas koosneb hoonestus valdavalt suurtest eraldiseisvatest kortermajadest, kuid on olemas ka kinnine, linnalikum hoonestus.
Haldusajalugu.
Solna vallas moodustati kasvava eeslinnarahvastiku paremaks organiseerimiseks mitu munitsipaalkogukonda: Hagalund (1899), Nya Huvudsta (1903), Lilla Alby (1907) ja Råsunda (1911).
20. sajandi alguses arutati ka Solna valla võimalikku üleminekut Stockholmi valla koosseisu Bromma ja Brännkyrka eeskujul. Seda siiski ei toimunud.
Aastal 1943 moodustati Solna valla asemel Hagalundi, Nya Huvudsta ja Råsunda munitsipaalkogukonnast Solna linn (munitsipaalkogukonnad kaotati); Lilla Alby munitsipaalkogukond läks Sundbybergi valla koosseisu.
1971. aasta Rootsi haldusreformi ettevalmistamise käigus moodustati 1960. aastate keskel Solna-Sundbybergi vallaplokk. Solna linna ja Sundbybergi valda siiski ei liidetud ning Solna linnast sai 1971. aastal Solna vald. Solna vald nimetab end Solna linnaks.
Ajalugu.
Kohanime on teadaolevalt esmamainitud 1305 "Solnø" nime all; jutt oli saarest Sollentuna lähedal. Solna kihelkond on Stockholmi praostkonnas vanim.
Solna kihelkond ulatus keskajal praeguse Stockholmi vanalinna Gamla stanini ning hõlmas osalt isegi praegust Nacka valda ja Lidingö valda. Kihelkonna lõunaosad läksid hiljem Stockholmi alla.
Rootsi suurvõimu ajal ehitati Karlbergi loss ja Ulriksdali loss, Gustav III ajal Haga park.
19. sajandi lõpu poole kasvas Solnast välja mitu eeslinnakogukonda, sealhulgas Hagalund, Huvudsta, Råsunda ja Lilla Alby, millest said munitsipaalkogukonnad. 1943. aastal moodustati Solna linn, kus oli tollal 30 000 elanikku. Järgnenud hoogne laienemine on viinud kokkukasvamiseni Stockholmiga.
Solna vald piirneb Stockholmi vallaga Norrtulli juures. Stockholmist põhja poole viivad raudteed võimaldasid töölislinnaosade teket. Aastatel 1908–1959 oli Råsundal raudteeühendus Stockholmi kesklinnaga. Suured elu- ja töörajoonid ehitati Solnasse 1950. ja 1960. aastatel.
Solnas on elanud eesti kirjanik Karl Ristikivi.
1990. aastate lõpus hakati rajama Frösunda linnaosa. Selle ehitamine kestis umbes 2010. aastani. Selleks ajakspidi valmima ligi 2500 korterit.
Alates 2006. aastast arendatakse 4500 korteriga uut Järvastadeni linnaosa, mida jagatakse Sundbybergi vallaga.